ddrg/super_eurlex huggingface dataset:
KIRJALLINEN KYSYMYS E-3348/01 esittäjä(t): Astrid Thors (ELDR) komissiolle. Tekijänoikeus ja tietoyhteiskunta.



Virallinen lehti nro 172 E , 18/07/2002 s. 0042 - 0043



KIRJALLINEN KYSYMYS E-3348/01 esittäjä(t): Astrid Thors (ELDR) komissiolle (3. joulukuuta 2001) Aihe: Tekijänoikeus ja tietoyhteiskunta Parhaillaan ollaan ottamassa käyttöön direktiiviä tekijänoikeudesta tietoyhteiskunnassa. Tässä yhteydessä todetaan, että tekijänoikeusmaksut olisi otettava käyttöön sellaisissa tuotteissa, jotka voivat taltioida esimerkiksi musiikkia, kuten muun muassa PC ja videonauhuri. Onko komissio tietoinen tällaisista suunnitelmista? Kuinka monessa jäsenvaltiossa tämä on ajankohtaista ja miten tämä vastaa e-Europe -toimintasuunnitelman tavoitteita? Frederik Bolkesteinin komission puolesta antama vastaus (26. maaliskuuta 2002) Jäsenvaltioiden on pantava täytäntöön tekijänoikeuden ja lähioikeuksien tiettyjen piirteiden yhdenmukaistamisesta tietoyhteiskunnassa 22 päivänä toukokuuta 2001 annettu Euroopan parlamentin ja neuvoston direktiivi 2001/29/EY(1) 22. joulukuuta 2002 mennessä. Direktiivin mukaan jäsenvaltiot voivat myöntää poikkeuksen kopiointioikeuteen yksityistä käyttöä varten sillä edellytyksellä, että oikeudenhaltijat saavat sopivan hyvityksen. Direktiivillä jäsenvaltioille annetaan tietty vapaus sopivan hyvityksen muodon, yksityiskohtaisten järjestelyiden ja tason määrittämisessä. Kunkin tapauksen erityisolosuhteet olisi myös otettava huomioon. Sopiva hyvitys on direktiivillä käyttöön otettu uusi käsite. Se ei tarkoita samaa kuin kohtuullisen korvauksen järjestelmät (maksut), eikä direktiivissä suoraan käsitellä tällaisia maksuja. Kaikissa jäsenvaltioissa Irlantia, Luxemburgia ja Yhdistynyttä kuningaskuntaa lukuun ottamatta on kuitenkin jo käytössä yksityistä kopiointia koskevat korvausjärjestelmät, joita sovelletaan tallennusvälineisiin tai laitteisiin. Monet jäsenvaltioista harkitsevat, pitäisikö niiden rationalisoida tai laajentaa näitä järjestelmiä niiden välineiden tai laitteiden osalta, joihin niitä nykyään sovelletaan. Direktiivissä todetaan, että digitaalinen yksityinen kopiointi on todennäköisesti laajemmalle levinnyttä kuin analoginen kopiointi ja sillä on suurempi taloudellinen vaikutus. Direktiivissä vaaditaan jäsenvaltioita ottamaan huomioon teknisten toimenpiteiden käyttö tai käyttämättä jättäminen silloin kun ne myöntävät poikkeuksen kopiointioikeuteen yksityistä käyttöä varten. Direktiivillä otetaan käyttöön teknisten toimenpiteiden suojaamiseksi laaja oikeudellinen kehys, johon sisältyy kannustin tällaisiin toimenpiteisiin. Täytäntöönpanoa valmisteltaessa komissio on järjestänyt useita epävirallisia kokouksia auttaakseen jäsenvaltioita saattamaan direktiivin osaksi kansallisia lainsäädäntöjään sen tavoitteiden mukaisesti. Tämän jälkeen komissio tarkastelee direktiivin vaikutusta sisämarkkinoiden toimintaan useiden näkökohtien osalta. Näitä ovat yksityinen kopiointi ja teknisten toimenpiteiden toteuttaminen sekä direktiivillä perustetun yhteyskomitean puitteissa että direktiivissä säädetyn arviointimenettelyn mukaisesti. (1) EYVL L 167, 22.6.2001.
KIRJALLINEN KYSYMYS E-3262/01 esittäjä(t): Gary Titley (PSE) komissiolle. Tiedotusvälineiden vapaus Georgiassa.



Virallinen lehti nro 172 E , 18/07/2002 s. 0030 - 0031



KIRJALLINEN KYSYMYS E-3262/01 esittäjä(t): Gary Titley (PSE) komissiolle (23. marraskuuta 2001) Aihe: Tiedotusvälineiden vapaus Georgiassa Vuosi sitten georgialainen tv-kanava Rustavi 2 lähetti ohjelman 60 minutes, jossa käsiteltiin maassa laajalle levinnyttä korruptiota ja osoitettiin syyttävällä sormella presidentti Shevardnadzea. Tämän jälkeen tv-kanava väittää joutuneensa valtion virkamiesten järjestämän ahdistelukampanjan kohteeksi, mukaan luettuna sarja oikeusjuttuja ja tutkimuksia, jotka koskevat väitettyjä taloudellisia epäsäännönmukaisuuksia. Tästä painostuksesta huolimatta Rustavi 2 on jatkanut lähettämistä, ja sillä on edelleen laaja katsojakunta. Lisäksi se on korostanut aikovansa jatkaa nykyistä lähetyspolitiikkaansa täysin valtiosta riippumatta. Onko komissio tietoinen Rustavi 2 -kanavan nykyisistä vaikeuksista? Onko komissio muistuttanut Georgian hallitusta vapaiden ja riippumattomien tiedotusvälineiden merkityksestä demokraattisessa yhteiskunnassa? Christopher Pattenin komission puolesta antama vastaus (19. joulukuuta 2001) Komissio on täysin tietoinen georgialaisen Rustavi 2 -televisiokanavan tilanteesta, myös viimeaikaisten kyseisen kanavan sisäisten tapahtumien ja Georgian 1. marraskuuta 2001 suuren luokan poliittiseen kriisiin johtaneiden Tbilisissä järjestettyjen katumielenosoituksien välisestä yhteydestä. Komissio on jo ilmaissut Georgian presidentille näkemyksensä siitä, että maassa on muodostettava uusi hallitus uudistusten eteenpäin viemiseksi ja tehokkaan korruption vastaisen taistelun mahdollistamiseksi. Lehdistön vapaus Georgiassa otettiin esille ministeritasolla yhteisön ja Georgian yhteistyöneuvoston kokouksessa, joka pidettiin Luxemburgissa 30. lokakuuta 2001. Komissio tukee Georgiaa jatkossakin tämän demokraattisten instituutioiden, oikeusvaltioperiaatteen, ihmisoikeuksien kunnioittamisen ja markkinatalouden yhteensovittamiseen liittyvien sitoumusten täyttämisessä.
KIRJALLINEN KYSYMYS E-3474/01

esittäjä(t): Charles Tannock (PPE-DE) komissiolle

(8. tammikuuta 2002)

Aihe: Kilpailupolitiikan soveltaminen jalkapallo-ottelujen televisiointioikeuksien kollektiiviseen myyntiin

Katsooko komissio, että jalkapallo-ottelujen tai muiden urheilulajien televisiointioikeuksien kollektiivinen myynti on periaatteessa tai mahdollisesti kilpailua haittaavaa, ja mihin tuloksiin se on tullut päätettyään käynnistää alustavan tutkimuksen Englannissa viime vuoden aikana saavutetusta ylemmän divisioonan jalkapallo-ottelujen 1,65 miljardin punnan arvoisten televisiointioikeuksien myynnistä?

Pitääkö komissio unionin kilpailupolitiikan mukaisena, että FIFA on myynyt Japanissa ja Koreassa vuonna 2002 järjestettävien jalkapallon maailmanmestaruuskisojen televisiointioikeudet kollektiivisesti Kirch Media Groupille?

Mario Montin komission puolesta antama vastaus

(18. helmikuuta 2002)

Urheilujärjestöjen sopimukset mediaoikeuksien yhteisestä myynnistä voivat rajoittaa kilpailua Euroopan yhteisön perustamissopimuksen 81 artiklan mukaisesti, jos ne vaikuttavat merkittävästi jäsenvaltioiden väliseen kauppaan. Arvioidessaan mediaoikeuksien yhteisen myynnin rajoittavia vaikutuksia komissio tutkii, täyttyvätkö asianomaisessa tapauksessa poikkeuksen soveltamisen ehdot. Komissio on erittäin hyvin selvillä taloudellisen yhteistyön potentiaalisista eduista urheilun alalla. Se haluaa varmistaa, että erittäin tärkeitä jalkapalloturnausten mediaoikeuksia ei myydä tavalla, joka vääristää mediamarkkinoiden kilpailua ja vahingoittaa siten viime kädessä katsojien etua. Tältä pohjalta tarkasteltuina Englannin valioliigan ottelut ovat erityisen tärkeitä Yhdistyneen kuningaskunnan mediamarkkinoiden kannalta, sillä jos näiden otteluiden mediaoikeuksien myyntiin liittyisi mahdollisia kilpailua rajoittavia tekijöitä, niiden vaikutukset olisivat erityisen haitallisia. Komissio tutkii parhaillaan yksityiskohtaisesti Englannin jalkapalloliiton valioliigan (Football Associations Premier League, FAPL) mediasopimuksia, ja se on ollut asian tiimoilta yhteydessä valioliigaan ja muihin osapuoliin.

Valioliiga ei ole vielä toimittanut mediasopimuksia koskevaa ilmoitusta komissiolle. Tämä ei kuitenkaan estä komissiota tutkimasta tapausta omasta aloitteestaan. Tutkimuksen kesto riippuu sekä osapuolten yhteistyöhalukkuudesta että siitä, miten laajalti asianomaiset esittävät huomautuksia komissiolle.

Komissio ottaa huomioon, että tapauksen mahdollisesti edellyttämät toimenpiteet on toteutettava viipymättä.

Komissio on keskustellut kansainvälisen jalkapalloliiton (FIFA) kanssa sen päätöksestä myydä Japanissa ja Etelä-Koreassa vuonna 2002 järjestettävien jalkapallon MM-kisojen televisiointioikeudet Kirch Media Groupille.

Kyseisestä kaupasta ei ole ilmoitettu komissiolle, eikä siitä ole myöskään kanneltu.
KIRJALLINEN KYSYMYS E-3693/01 esittäjä(t): Adeline Hazan (PSE) komissiolle. Asbesti ajoneuvoissa.



Virallinen lehti nro 147 E , 20/06/2002 s. 0222 - 0223



KIRJALLINEN KYSYMYS E-3693/01 esittäjä(t): Adeline Hazan (PSE) komissiolle (17. tammikuuta 2002) Aihe: Asbesti ajoneuvoissa Ranskassa on 1. tammikuuta 2002 alkaen ollut asetuksen 96-1133 (annettu 24. joulukuuta 1996) mukaan kiellettyä myydä tai muutoin luovuttaa ajoneuvoja, joiden rakenneosissa esimerkiksi moottorissa, jarruissa tai kytkinlaitteissa on asbestihiukkasia sisältäviä osia. Päätös on erityisen epäoikeudenmukainen ja merkitsee historiaamme läheisesti liittyvien sotilasajoneuvojen katoamista. Se saattaa myös aiheuttaa huomattavia taloudellisia tappioita tietyille yksityishenkilöille ja johtaa käytettyjen ajoneuvojen kaupasta ja korjaamisesta elantonsa saavan ammattikunnan häviämiseen. Saksassa käytettyjä ajoneuvoja koskevaa määräaikaa on sen sijaan jatkettu viidellä vuodella. Eikö komission ja etenkin ympäristöasioiden pääosaston olisi syytä puuttua asiaan ja laatia säännös, jonka nojalla tämänkaltaisesta toimenpiteestä voidaan poiketa, sillä sen seurausten merkittävyys edellyttäisi asian ratkaisemista yhdenmukaisesti koko Euroopan tasolla. Jos näin tehtäisiin, eikö olisi aiheellista määrätä jatkoajasta, jotta tarvittavat mukautukset voidaan tehdä ja jotta tämänkaltaisten ajoneuvojen, etenkin vanhojen ajoneuvojen, omistajille voidaan tiedottaa asianmukaisesti? Eikö olisi myös syytä pyytää tieteelliseltä ohjauskomitealta arviota? Erkki Liikasen komission puolesta antama vastaus (15. helmikuuta 2002) Tiettyjen vaarallisten aineiden ja valmisteiden (asbesti) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 76/769/ETY liitteen I mukauttamisesta tekniikan kehitykseen 3 päivänä joulukuuta 1991 annetussa komission direktiivissä 91/659/ETY(1) rajoitetaan asbestin käyttöä sen kaikissa muodoissa. Siten asbesti on kiellettyä amfiboliasbestina ja krysotiiliasbestina sen käyttö on rajoitettu tiettyihin käyttötarkoituksiin. Ranska on saattanut kyseisen direktiivin osaksi kansallista lainsäädäntöään 24. joulukuuta 1996 annetulla asetuksella nro 961133, josta ilmoitettiin komissiolle ajallaan. Asetuksella siirretään direktiivin täytäntöönpanoa 31. päivään joulukuuta 2001 ennen 1. tammikuuta 1997 käyttöönotettujen moottoriajoneuvojen, maa- ja metsätalousajoneuvojen sekä -laitteiden osalta. Jäsenvaltioita vaadittiin kieltämään asbesti moottoriajoneuvojen jarruhihnoissa lokakuusta 1999 lähtien. Markkinoilla on muihin käyttötarkoituksiin sopivia korvaavia materiaaleja, ja ajoneuvoteollisuus on jo usean vuoden ajan kehittänyt asbestittomia kytkinlevyjä ja sylinterin kannen tiivisteitä. Komissio ei halua laatia poikkeusasiakirjaa kyseisistä toimista, joita aikanaan arvioitiin pitkään työryhmissä ja jotka ovat olleet yhteisön tasolla voimassa heinäkuusta 1993 lähtien. (1) EYVL L 363, 31.12.1991.
KIRJALLINEN KYSYMYS E-3335/01 esittäjä(t): Graham Watson (ELDR) komissiolle. Parlamentin jäsen Mohamed Nasheedin pidätys Malediiveilla 8. lokakuuta 2001.



Virallinen lehti nro 172 E , 18/07/2002 s. 0041 - 0041



KIRJALLINEN KYSYMYS E-3335/01 esittäjä(t): Graham Watson (ELDR) komissiolle (30. marraskuuta 2001) Aihe: Parlamentin jäsen Mohamed Nasheedin pidätys Malediiveilla 8. lokakuuta 2001 Onko komissio tietoinen raporteista, joiden mukaan ihmisoikeusaktivisti ja Maléssa toimivan Malediivien parlamentin jäsen Mohamed Nasheed pidätettiin 8. lokakuuta 2001 ilman, että pidätykselle ilmoitettiin erityistä syytä? Aikooko komissio pyytää Malediivien hallitusta esittämään tarkan syyn sille, miksi Mohamed Nasheed pidätettiin, sekä häntä vastaan mahdollisesti nostetut syytteet? Christopher Pattenin komission puolesta antama vastaus (21. joulukuuta 2001) Komissio ei ole tietoinen Mohamed Nasheedin pidättämiseen liittyneistä olosuhteista, mutta on pyytänyt Malediivien tasavaltaan akkreditoitua, Colombossa toimivaa lähetystön päällikköään selvittämään asiaa ja raportoimaan siitä. Komissio ilmoittaa arvoisalle parlamentin jäsenelle selvitysten tuloksista.
KIRJALLINEN KYSYMYS E-2707/01 esittäjä(t): Helle Thorning-Schmidt (PSE) komissiolle. Osteoporoosi.



Virallinen lehti nro 160 E , 04/07/2002 s. 0034 - 0035



KIRJALLINEN KYSYMYS E-2707/01 esittäjä(t): Helle Thorning-Schmidt (PSE) komissiolle (3. lokakuuta 2001) Aihe: Osteoporoosi Komissio esitti vuonna 1998 osteoporoosia koskevan kertomuksen, joka sisältää suosituksia varmemman diagnoosin sekä tehokkaamman ennaltaehkäisyn ja hoidon takaamiseksi. Komissio on useissa eri yhteyksissä ilmoittanut, että se laatii parhaillaan neuvostolle osoitettavaa ehdotusta, joka sisältää uusia suosituksia. Jossakin vaiheessa annettiin ymmärtää, että ehdotus esitettäisiin vuoden 2000 lopussa. Näin ei kuitenkaan vielä ole tapahtunut. Voiko komissio ilmoittaa, millaisen aikataulun mukaan nyt työskennellään ja milloin ehdotus on tarkoitus esittää? David Byrnen komission puolesta antama vastaus (7. marraskuuta 2001) Komissio julkaisi vuonna 1998 tieteellisen raportin, joka koskee osteoporoosin ilmenemistä ja ehkäisemistä Euroopan yhteisössä(1). Raportissa analysoidaan yksityiskohtaisesti osteoporoosin taudinkuvaa. Raportti kattaa myös osteoporoosin kliinisen hoidon, ja sen päätelmissä painotetaan sairauden ennaltaehkäisyä. Osteoporoosin ehkäisemistoimet tai hoitomenettelyt eivät ole muuttuneet raportin julkaisemisen jälkeen. Komissio katsoo tästä syystä, että jatkossa olisi korostettava raportin suositusten täyttämistä. Lisäksi se katsoo, että jäsenvaltioiden olisi voitava käyttää raporttia viitteellisenä apuna parhaiden käytäntöjen kehittämiseksi. Uusi yhteisön kansanterveysalan ohjelma(2), jota Euroopan parlamentti ja neuvosto parhaillaan tarkastelevat, sisältää kolme päälinjaa, jotka ovat terveyteen liittyvän tiedon kohentaminen, nopeat toimenpiteet terveysuhkiin ja terveyteen vaikuttaviin tekijöihin puuttuminen. Siinä ei aikaisemmasta käytännöstä poiketen mainita yksittäisiä tauteja koskevia toimia. Uuden ohjelman tavoitteet ovat kohdennetumpi lähestymistapa ja parempi yhteisvaikutus eri toimien välillä. Niiden avulla on tarkoitus luoda parhaisiin käytäntöihin perustuva, kattava hoito- ja ehkäisystrategia. Muut vuonna 1998 annetun raportin tieteellisiin päätelmiin perustuvat toimet voitaisiin sisällyttää nykyiseen terveydenedistämisohjelmaan, mutta jatkossa terveydenedistämistoimet kuuluvat uuteen kansanterveysalan ohjelmaan. Komissio aikoo analysoida jäsenvaltioiden raportin suosituksista antamat seurantatiedot. Analyysin avulla komission yksiköt voivat laatia raportin saavutetusta edistyksestä. (1) Raportti Osteoporoosi Euroopan yhteisössä Osteoporoosin ehkäiseminen. Euroopan komissio, työllisyyden, työmarkkinasuhteiden ja sosiaaliasioiden pääosasto, 1998. (2) KOM(2000) 285 lopullinen 2000/0119/(COD).
KIRJALLINEN KYSYMYS E-2700/01 esittäjä(t): Mario Mauro (PPE-DE) komissiolle. Kehitysyhteistyön pääosaston myöntämä rahoitus.



Virallinen lehti nro 160 E , 04/07/2002 s. 0034 - 0034



KIRJALLINEN KYSYMYS E-2700/01 esittäjä(t): Mario Mauro (PPE-DE) komissiolle (3. lokakuuta 2001) Aihe: Kehitysyhteistyön pääosaston myöntämä rahoitus Voisiko Euroopan komissio ilmoittaa kaikki Ligurian, Lombardian, Piemonten ja Aostanlaakson vuosina 20002001 kehitysyhteistyön pääosaston hallinnoimaa rahoitusta varten esittämät hankkeet sekä hyväksyttyjen hankkeiden nimet? Poul Nielsonin komission puolesta antama vastaus (31. tammikuuta 2002) Arvoisan parlamentin jäsenen kysymyksessään mainitsemien alueiden osalta yhtään hanketta ei ole rahoitettu vuosien 2000 ja 2001 aikana kehitysyhteistyön pääosaston hyväksynnän alaisista budjettikohdista.
KIRJALLINEN KYSYMYS E-2703/01 esittäjä(t): Mario Mauro (PPE-DE) neuvostolle. Genovassa pidetty G8-maiden kokous.



Virallinen lehti nro 147 E , 20/06/2002 s. 0041 - 0041



KIRJALLINEN KYSYMYS E-2703/01 esittäjä(t): Mario Mauro (PPE-DE) neuvostolle (4. lokakuuta 2001) Aihe: Genovassa pidetty G8-maiden kokous Sen Euroopan, jota De Gasperi, Adenauer ja Schuman tavoittelivat, oli tarkoitus voittaa valtioiden itsekkyys ja osoittaa solidaarisuutta köyhiä maita kohtaan. G8-maiden kokouksessa maailman kehittyneimpien maiden demokraattisesti valitut johtajat kokoontuivat säännöllisin väliajoin järjestettävään tapaamiseen käsittelemään joitakin maailmaa vaivaavista moninaisista ja vakavista ongelmista. Kokoukseen oli ensimmäistä kertaa kutsuttu myös Euroopan unionin, Yhdistyneiden Kansakuntien ja muutamien köyhien maiden edustajia. Kokouksessa päätettiin köyhiä maita koskevista ei-sitovista toimista, jotka ovat pieni edistysaskel kohti velkojen anteeksi antamista ja mahdollista terveystilanteen parantumista. Mihin jatkotoimiin neuvosto aikoo ryhtyä lähikuukausina Genovan huippukokouksen johtopäätöksiä koskevassa asiassa? Vastaus (1. maaliskuuta 2002) Neuvosto kiinnittää erityistä huomiota G8-maiden huippukokousten päätelmiin, koska näihin kokouksiin osallistuvat G8-maiden joukossa edustettuina olevien jäsenvaltioiden rinnalla unionin neuvoston ja komission puheenjohtajat G8-maiden puheenjohtajan kutsusta. Vaikka G8-maiden kokousten päätelmät eivät sido neuvostoa, se ottaa huomioon Genovassa heinäkuussa pidetyn G8-maiden kokouksen tulokset. Neuvosto on tyytyväinen siitä, että tässä kokouksessa käsiteltiin pääasiassa kehitysmaiden ongelmia, joiden yhteydessä voitiin keskustella tietyistä unionin kehitysyhteistyöpolitiikan keskeisistä aiheista, kuten köyhyyden torjumisesta, markkinoille pääsystä, velkaantumisesta ja kansanterveyteen liittyvistä kysymyksistä.
KIRJALLINEN KYSYMYS P-3140/01 esittäjä(t): Hanja Maij-Weggen (PPE-DE) komissiolle. EU:n jäsenvaltioiden ydinjätteen varastoiminen Venäjälle.



Virallinen lehti nro 160 E , 04/07/2002 s. 0061 - 0061



KIRJALLINEN KYSYMYS P-3140/01 esittäjä(t): Hanja Maij-Weggen (PPE-DE) komissiolle (7. marraskuuta 2001) Aihe: EU:n jäsenvaltioiden ydinjätteen varastoiminen Venäjälle Täydennyksenä kirjalliseen kysymykseen E-2363/01(1) ja komission siihen antamaan vastaukseen kysyn seuraavaa. Aikooko komissio todellakin varastoida jäsenvaltioiden ydinjätettä Venäjän federaatiossa, vai aikooko jokin jäsenvaltioista tehdä niin? (1) EYVL C 93 E, 18.4.2002, s. 121. Loyola de Palacion komission puolesta antama vastaus (10. joulukuuta 2001) Yhteisön toimivaltaa radioaktiivisen jätteen viennissä käsitellään vastauksessa arvoisan parlamentin jäsenen kirjalliseen kysymykseen E-2363/01(1). Jäsenvaltioiden itsensä vastuulla on päättää, mihin radioaktiiviset jätteet varastoidaan. Komissio uskoo, että Venäjän federaation todellisen tilanteen ja sen nykyisten jätteenkäsittelylaitosten jäljellä olevan kapasiteetin vähyyden vuoksi se ei tällä hetkellä pysty täysin takaamaan vastikään maahantuodun käytetyn ydinpolttoaineen ja ydinjätteen turvallisuutta. Saatavilla olevien tietojen mukaan tilannetta yritetään parantaa. Komissio ei ole saanut jäsenvaltioilta tietoja mistään tällaisista järjestelyistä tai suunnitelmista. (1) EYVL C 93 E, 18.4.2002, s. 121.
KIRJALLINEN KYSYMYS E-3293/01 esittäjä(t): Jonas Sjöstedt (GUE/NGL) komissiolle. Komission tuki Team Europe Juniorille.



Virallinen lehti nro 147 E , 20/06/2002 s. 0146 - 0146



KIRJALLINEN KYSYMYS E-3293/01 esittäjä(t): Jonas Sjöstedt (GUE/NGL) komissiolle (28. marraskuuta 2001) Aihe: Komission tuki Team Europe Juniorille Team Europe Junior (TEJ) on aatteellisesti ja puoluepoliittisesti sitoutumaton yhdistys, joka perustettiin vuonna 1992 komission tuella. Voiko komissio antaa selvityksen TEJ:lle annetusta taloudellisesta ja muusta tuesta esimerkiksi markkinointiin liittyen vuosina 2000 ja 2001? Romano Prodin komission puolesta antama vastaus (18. tammikuuta 2002) Ainoa tällä hetkellä aktiivisesti toimiva ja komission tukema Team Europe Junior toimii Alankomaissa. Alankomaissa toimiva Junior Team Europe on ryhmä opiskelijoita, jotka antavat EU-aiheista opetusta keskiasteen kouluissa. Alankomaalainen nuoriso- ja koulutusalan säätiö Europa Centrum perusti ryhmän Alankomaissa vuonna 1990. Kunakin vuonna valitaan uusi, noin 30 opiskelijan ryhmä, joka koulutetaan antamaan opetusta keskiasteen kouluissa eri puolilla Alankomaita toimivien opettajien kutsusta. Vain hiukan oppilaita vanhemmat ryhmän jäsenet hyödyntävät opetuksessa Euroopan eri maissa hankkimaansa työ-, opiskelu- tai elämänkokemusta. Tavoitteena on jakaa nuorille tietoja EU:sta ja herättää keskustelua aiheesta. Tuntien valmistelusta vastaa Europa Centrum, joka pyrkii tarjoamaan ryhmälle tehokkaan ja käytännöllisen tavan kommunikoida nuorten kanssa. Tänä vuonna koulutusohjelmaa on laajennettu kutsumalla parlamentin jäseniä osallistumaan tunneille. Europa Centrum on suunnitellut samanlaisten nuorisoryhmien perustamista muihin Euroopan maihin. Vuonna 2000 kyseinen säätiö aloitti ryhmien perustamista koskevia yhteistyökumppanuuksia Itävallassa, Puolassa ja Latviassa toimivien organisaatioiden kanssa. Kyseiseen toimintaan ei kuitenkaan ollut mahdollista saada rahoitusta yhteisön nuoriso-ohjelmasta. Alankomaiden pysyvä edustusto on auttanut säätiötä luomaan yhteyksiä laajentumisen pääosastoon ja ehdokasmaissa sijaitseviin edustustoihin uusien yhteistyökumppanuuksien luomiseksi. Komissio on rahoittanut toimintaa seuraavasti: - Alankomaissa toteutetun hankkeen kokonaiskustannukset: 85 000 euroa lukuvuotta kohden - Junior Team 20002001: 14 000 euroa, koulutuksen ja kulttuurin pääosaston kertaluonteinen avustus - Junior Team 20012002: 24 295,39 euroa, komission edustusto Alankomaissa rahoittaa osan kustannuksista.
KIRJALLINEN KYSYMYS E-3496/01 esittäjä(t): Vincenzo Lavarra (PSE) ja Giovanni Pittella (PSE) komissiolle. Suuren luokan petoksista Euroopan unionille koituvat vahingot.



Virallinen lehti nro 147 E , 20/06/2002 s. 0190 - 0190



KIRJALLINEN KYSYMYS E-3496/01 esittäjä(t): Vincenzo Lavarra (PSE) ja Giovanni Pittella (PSE) komissiolle (8. tammikuuta 2002) Aihe: Suuren luokan petoksista Euroopan unionille koituvat vahingot Lehdissä äskettäin olleiden tietojen mukaan Taranton yleinen syyttäjä on antanut kolme pidätysmääräystä, jotka koskevat Taranton terveysviraston entistä johtajaa, Alenia-yhtiön eläkkeellä olevaa johtajaa sekä tutkinnan kohteena olevan, tarjouskilpailusta vastaavan toimikunnan jäsentä. Heitä syytetään petoksista ja Euroopan unionin varojen väärinkäytöstä. Kyseiset varat (4,2 miljardia Italian liiraa) oli myönnetty seitsemän valvontakeskuksen perustamiseen Joonianmeren pääpaikkakunnan teollisuusalueen lähivesiä varten. Syytteiden mukaan kyseisiä keskuksia ei ole missään vaiheessa otettu käyttöön. Toistuvien rikosten vuoksi, jotka vahingoittavat huomattavasti Euroopan unionin taloudellisia etuja, komission ja Euroopan parlamentin on välttämättä ryhdyttävä toimiin vastaavanlaisten petostapausten estämiseksi. Onko komissio tietoinen edellä mainituista seikoista? Mihin toimiin se aikoo ryhtyä omien taloudellisten etujensa turvaamiseksi? Michaele Schreyerin komission puolesta antama vastaus (6. helmikuuta 2002) Komissiolla ei ole erityistietoa parlamentin jäsenten mainitsemasta asiasta. Komissio ei ole saanut rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11 päivänä heinäkuuta 1994 annettun komission asetuksen (EY) N:o 1681/94(1) mukaista ilmoitusta Italian viranomaisilta. Euroopan petostentorjuntavirasto (OLAF) on ilmoittanut ottavansa yhteyttä Italian oikeusviranomaisiin. Komissio pyytää parlamentin jäseniä toimittamaan kaikki mahdollisesti saamansa lisätiedot suoraan petostentorjuntavirastoon. (1) EYVL L 178, 12.7.1994.